കോടികളുടെ നിക്ഷേപത്തട്ടിപ്പ്: ക്രിസ്റ്റല് ഗ്രൂപ്പ് ഉടമ അറസ്റ്റില് തൊടുപുഴ: കൂടുതല് പലിശ വാഗ്ദാനം ചെയ്ത് നിക്ഷേപകരില് നിന്ന് കോടികള് തട്ടിച്ച് മുങ്ങിയ കേസില് അച്ഛനും മകനും പിടിയില്. മൂലമറ്റത്തെ സ്വകാര്യ ധനകാര്യ സ്ഥാപനമായ ക്രിസ്റ്റല് ഗ്രൂപ്പ് ഉടമ വണ്ണപ്പുറം കായപ്ലാക്കല് അഭിജിത് എസ്. നായര് 28, ഇയാളുടെ പിതാവ് സന്തോഷ് കുമാര് 58 എന്നിവരെയാണ് ഇന്നലെ വൈകിട്ട് വണ്ണപ്പുറത്തെ വീട്ടില് നിന്ന് തൊടുപുഴ പൊലീസ് പിടികൂടിയത്. മൂന്നാം പ്രതിയായ കാളിയാര് സ്വദേശി സുമീഷ് ഷാജിയാണ് പിടിയിലാകാനുള്ളത്. നിരവധി പേരില് നിന്ന് ചുരുങ്ങിയ മാസങ്ങള് കൊണ്ട് കോടിക്കണക്കിന് രൂപ നിക്ഷേപം സ്വീകരിച്ച ശേഷം അഭിജിത്ത് മുങ്ങുകയായിരുന്നു. ഇടുക്കി, എറണാകുളം, കോട്ടയം ജില്ലകളിലായി 4.26 കോടി രൂപയുടെ തട്ടിപ്പ് നടന്നതായി പരാതി ലഭിച്ചിട്ടുണ്ട്. വരും ദിവസങ്ങളില് പരാതിയുമായി കൂടുതല് പേര് എത്താനാണ് സാദ്ധ്യത. ഒരു ലക്ഷം രൂപ നിക്ഷേപിച്ചാല് മാസം 7000 മുതല് 8000 രൂപ വരെ പലിശ നല്കുമെന്നായിരുന്നു വാഗ്ദാനം. ഇതോടെ നിരവധി പേര് ലക്ഷക്കണക്കിന് രൂപ ഇവിടെ നിക്ഷേപിച്ചു. തദ്ദേശവാസികളെ ഫീല്ഡ് പ്രൊമോട്ടേഴ്സായി നിയോഗിച്ചു. തൊടുപുഴ, മൂലമറ്റം, കാളിയാര്, വണ്ണപ്പുറം, കോടിക്കുളം, ഈരാറ്റുപേട്ട, കോലഞ്ചേരി, പെരുമ്ബാവൂര് എന്നിവിടങ്ങളില് നിന്നെല്ലാം നിക്ഷേപം ലഭിച്ചു. ഇതിനൊപ്പം ചിട്ടിയും നടത്തി. ആദ്യ ഘട്ടത്തിന് ശേഷം പലിശപ്പണവും ചിട്ടിത്തുകയും ലഭിക്കാതായി. അതിനിടെ കഴിഞ്ഞ ജൂണ് 25നാണ് ഇയാള് കുടുംബസമേതം ഒളിവില് പോയത്. ജില്ലയിലെ മൂലമറ്റം കേന്ദ്രീകരിച്ച് വലിയൊരു തട്ടിപ്പ് നടന്നതായാണ് കണ്ടെത്തല്. ഇതോടെ മൂലമറ്റത്തെ പ്രധാന ഓഫീസ് പൊലീസ് സീല് ചെയ്തിരുന്നു. ജൂണ് 28ന് കുടയത്തൂര് സ്വദേശിയായ നിക്ഷേപകയാണ് കാഞ്ഞാര് പൊലീസില് ആദ്യം പരാതി നല്കിയത്. 25 പരാതികളാണ് ഇതുവരെ ലഭിച്ചിട്ടുള്ളത്. സ്ഥാപനത്തിലെ ജീവനക്കാരും ഇവര്ക്കെതിരെ പരാതി നല്കി. വണ്ണപ്പുറത്തുള്ള വീട്ടില് രഹസ്യമായി ഇടയ്ക്കിടെ ഇയാള് വരാറുള്ളതായി പൊലീസിന് വിവരം ലഭിച്ചിരുന്നു. തൊടുപുഴ എസ്.എച്ച്.ഒ വിഷ്ണുകുമാര് വി.സി, എസ്.ഐ ബൈജു പി. ബാബു ,ക്രൈം എസ്.ഐ ഷാഹുല് ഹമീദ് ഉദ്യോഗസ്ഥരായ സാബു ജോസഫ്, സബിത, സി.വി. രാജേഷ് എന്നിവരുടെ നേതൃത്വത്തിലുള്ള പൊലീസ് സംഘമാണ് പ്രതിയെ പിടികൂടിയത്. ഇരുവരെയും ഇന്ന് കോടതിയില് ഹാജരാക്കും.